Il-Kunsill illum adotta rakkomandazzjoni emendatorja dwar ir-restrizzjoni temporanja fuq l-ivvjaġġar mhux essenzjali lejn l-UE. Din l-emenda twieġeb għall-kampanji ta' tilqim li għaddejjin bħalissa billi tintroduċi ċerti eżenzjonijiet għall-persuni mlaqqma u tħaffef il-kriterji biex jitneħħew ir-restrizzjonijiet għal pajjiżi terzi. Fl-istess ħin, tqis ir-riskji possibbli maħluqa minn varjanti ġodda billi tistabbilixxi mekkaniżmu ta' brejk ta' emerġenza biex jirreaġixxi malajr għall-apparizzjoni ta' varjant ta' interess jew tħassib f'pajjiż terz. Kriterji biex jitneħħew ir-restrizzjonijiet għall-vjaġġaturi kollha minn pajjiż terz Biex jitneħħew ir-restrizzjonijiet fuq l-ivvjaġġar mhux essenzjali għal pajjiż terz partikolari, skont ir-regoli l-ġodda l-għadd ta' każijiet ta' COVID-19 għal kull 100 000 abitant matul l-aħħar 14-il jum żdied minn 25 għal 75. Għandu jitqies ukoll il-progress li jkun sar biex il-popolazzjoni titlaqqam kontra l-virus. Fl-istess ħin, bħala tweġiba għar-riskju maħluq minn varjanti ġodda, id-detezzjoni f'pajjiż ta' varjanti ta' interess issa għandha titqies flimkien ma' varjanti ta' tħassib. Kriterji eżistenti oħra jkomplu japplikaw, inkluż xejra stabbli jew ta' tnaqqis ta' każijiet ġodda, l-għadd ta' testijiet imwettqa, rata ta' 4% ta' pożittività fost it-testijiet kollha mwettqa, ir-rispons ġenerali għall-COVID-19 fil-pajjiż u l-affidabbiltà tal-informazzjoni disponibbli. Ir-reċiproċità għandha tkompli titqies ukoll skont il-każ. Tneħħija tar-restrizzjonijiet għall-persuni mlaqqma Jekk l-istati membri jaċċettaw prova ta' tilqim biex jeżentaw mir-restrizzjonijiet fuq l-ivvjaġġar bħall-ittestjar jew il-kwarantina, fil-prinċipju għandhom ineħħu r-restrizzjonijiet fuq l-ivvjaġġar mhux essenzjali għall-vjaġġaturi minn pajjiżi terzi li jkunu rċevew l-aħħar doża rakkomandata ta' vaċċin approvat mill-EMA mill-inqas 14-il jum qabel jaslu. L-istati membri jistgħu jneħħu wkoll ir-restrizzjoni fuq l-ivvjaġġar mhux essenzjali għal dawk li jkunu rċevew mill-inqas 14-il jum qabel l-aħħar doża rakkomandata ta' vaċċin li tkun temm il-proċess tal-elenkar tal-użu ta' emerġenza tad-WHO. Meta jitneħħew dawn ir-restrizzjonijiet, l-istati membri għandhom iqisu r-reċiproċità fuq bażi skont il-każ. Ladarba jiġi adottat, ir-regolament dwar iċ-ċertifikat aħdar diġitali ser jipprovdi l-bażi, permezz ta' att ta' implimentazzjoni tal-Kummissjoni, għat-trattament ta' ċertifikati ta' tilqim ta' pajjiżi terzi ekwivalenti għal ċertifikati ħodor diġitali. Sa dak iż-żmien, l-istati membri għandhom ikunu jistgħu jaċċettaw ċertifikati ta' pajjiżi terzi li jkun fihom tal-anqas sett minimu ta' data, f'konformità mal-liġi nazzjonali u b'kont meħud tal-ħtieġa li jkunu jistgħu jivverifikaw l-awtentiċità, il-validità u l-integrità taċ-ċertifikat. Mekkaniżmu ta' brejk ta' emerġenza Meta s-sitwazzjoni epidemjoloġika ta' pajjiż jew reġjun terz tmur għall-agħar malajr, b'mod partikolari jekk ikun instab varjant ta' tħassib jew ta' interess, l-istati membri għandhom jadottaw restrizzjoni temporanja urġenti fuq l-ivvjaġġar kollu lejn l-UE. Dan il-brejk ta' emerġenza m'għandux japplika għaċ-ċittadini tal-UE, ir-residenti għal żmien twil fl-UE u ċerti kategoriji ta' vjaġġaturi essenzjali, li madankollu għandhom ikunu soġġetti għal ittestjar xieraq u miżuri ta' kwarantina, anke jekk ikunu kompletament imlaqqma. Meta stat membru japplika tali restrizzjonijiet, l-istati membri li jiltaqgħu fi ħdan il-Kunsill għandhom b'mod urġenti jirrevedu s-sitwazzjoni b'mod koordinat u f'kooperazzjoni mill-qrib mal-Kummissjoni. Tali restrizzjonijiet għandhom jiġu rieżaminati tal-inqas kull ġimagħtejn. Sfond Fit-30 ta' Ġunju 2020, il-Kunsill adotta rakkomandazzjoni dwar it-tneħħija gradwali tar-restrizzjonijiet temporanji fuq l-ivvjaġġar mhux essenzjali lejn l-UE. Din ir-rakkomandazzjoni inkludiet lista inizjali ta' pajjiżi li għalihom l-istati membri għandhom jibdew ineħħu r-restrizzjonijiet fuq l-ivvjaġġar fil-fruntieri esterni, li tiġi rieżaminata kull ġimagħtejn. Fit-2 ta' Frar 2021, il-Kunsill adotta rakkomandazzjoni emendatorja li aġġornat il-kriterji biex jitneħħew ir-restrizzjonijiet, stabbiliet miżuri għall-vjaġġaturi u pprevediet l-introduzzjoni rapida mill-ġdid ta' restrizzjonijiet f'sitwazzjonijiet li sejrin għall-agħar jew fejn tiġi identifikata inċidenza għolja ta' varjanti ta' tħassib. Fit-3 ta' Mejju 2021, il-Kummissjoni ppreżentat proposta biex tkompli tħaffef ir-restrizzjonijiet attwali fuq l-ivvjaġġar mhux essenzjali, fid-dawl tal-iżviluppi fis-sitwazzjoni epidemjoloġika u l-progress tal-kampanji ta' tilqim. Ir-rakkomandazzjoni tal-Kunsill mhix strument li jorbot legalment. L-awtoritajiet tal-istati membri jibqgħu responsabbli għall-implimentazzjoni tal-kontenut tar-rakkomandazzjoni. Rakkomandazzjoni li temenda r-rakkomandazzjoni dwar it-tneħħija gradwali tar-restrizzjonijiet temporanji fuq l-ivvjaġġar mhux essenzjali lejn l-UE COVID-19: vjaġġar u trasport (informazzjoni ġenerali) Ara l-paġna tal-laqgħa